《巍山顶上》
清代·王又旦

陟巘得石林，竦处如步障。藉草肆遐瞩，势挟秋云壮。

初日出大河，空翠非一状。三岭自北来，罗列森仪仗。

远色际高天，颢气四奔放。开山起何年，鬼工劳意匠。

忆昔出城游，驻马看青嶂。霁华静松栝，石角争背向。

及此凌苍崖，深荷山灵贶。遥知道傍人，视我烟霄上。

平生耽幽兴，冒险每携杖。徘徊玩空曲，题诗杂樵唱。

作者简介：陕西合阳人，字幼华，号黄湄。顺治十五年进士。康熙间知湖北潜江。履亩定赋，抑豪强。二十三年，入都补户科给事中。工诗，兼综唐宋之长。卒于官。年五十一。有《黄湄集》。